አስተዳደሩ  ለመልካም  አስተዳደር እንቅፋት የሆኑ ችግሮችን መለየቱን አስታወቀ
የአዲስ አበባ ከተማ አስተዳደር በየደረጃው ለመልካም አስተዳደር  መጓደል ምክንያቶች ናቸው ያላቸውን  ችግሮች መለየቱን አስታወቀ ።በአዲስ አበባ ከተማ አስተዳደር የፐብሊክ ሰርቪስና የሰው ኃይል ልማት ቢሮ ኃላፊ አቶ ኢሳቅ ግርማይ ለዋሚኮ እንደገለጹት በአዲስ አበባ ከተማ አስተዳደር እስከታችኛው የአስተዳደር ደረጃዎች ድረስ ህብረተሰቡ ቀልጣፋ አገልግሎት እንዳያገኝ እንቅፋት የሆኑ 3ሺህ 636 ችግሮች ተለይተዋል ።እንደ አቶ ኢሳቅ ገለጻ በዘንድሮ የበጀት ዓመት በአጠቃላይ በከተማ አስተዳደሩ 13 ሴክተር መሥሪያ ቤቶች 593፣ በክፍለ ከተማዎች ደረጃ  1ሺህ 523 እና በወረዳ  1ሺህ 520 የሚሆኑ ችግሮች ለህብረተሰቡ ቀልጣፋ አገልግሎት እንዳይቀርብ መንስኤ መሆናቸው በጥናት ተረጋግጧል ።የአዲስ አበባ ከተማ አስተዳደር ለህብረተሰቡ ቀልጣፋ አገልግሎትን ለመሥጠት ሁሉም  ሴክተር መሥሪያ ቤቶችና የታችኛው የአስተዳደር አካላት በተቀመጠው ደረጃ መሠረት   አገልግሎት እንዲሠጡ መመሪያ ተላልፎ ተግባራዊ እየተደረገ መሆኑን አቶ ኢሳቅ አመልክተዋል ።በዘንድሮ ዓመት በአጠቃላይ በተለያዩ ደረጃዎች ከተለዩ የአገልግሎት ችግሮች ውስጥም  እስካሁን  ድረስ በተከናወኑት ሥራዎች 522  የሚሆኑትን መፈታት  መጀመራቸውን አቶ ኢሳቅ አያይዘው ገልጸዋል ።   የከተማ አስተዳደሩ የህብረተሰቡን የአገልግሎት እርካታ ይበልጥ ለማሳደግ የያዘውን ዕቅድ ተግባራዊ ለማድረግም  በየደረጃው በተለዩ  ችግሮች ላይ  3ሺህ አመራሮችን ፣ 57ሺህ ፈጻሚዎች እንዲሁም  414  ሺህ የሚሆኑ  የአዲስ አበባ ከተማ ነዋሪዎችን በተያዘው ወር ማወያያቱን አቶ ኢሳቅ አስረድተዋል ።የአዲስ አበባ ከተማ አስተዳደር ባለፈው ዓመት ለመፈጸም በዕቅድ ከያዘው ተግባራት 73  በመቶ የሚሆነውን የፈጸመ ሲሆን  በዘንድሮ የበጀት ዓመት  በሁሉም ዘርፍ የያዘውን  ዕቅድ ሙሉ ለሙሉ ለመፈጸም ውጤት ተኮር የለውጥ  ተግባራትን ተግባራዊ ለማድረግ እየተንቀሳቀሰ ይገኛል ።